اُستاد
نبشتہ کار: وہاب مجید
زِی منی سر جی ڈی اے نادُراجاہءَ کپت۔ من ءَ وتی لھتے روٹینءِ ٹیسٹ کناہینگی ات۔ انچو کہ من ریسپشنءِ دیمءَ سر بیتاں گُڑا دو ورناء منی دیمءَ اتک ءُ وش اتکءَ پد دراھینت اِت” سر، ہسپتالءَ ہرچ کارے است مارا بگوش”. اے دوہیں ورنا منی ماڈل اسکولءِ اُستادیءِ وھدءِ نودربر ایت اَنت کہ مرچاں جی ڈی اے ہسپتالءَ کارا اِیت اَنت۔
ہمے پیم لہتے روچ ساری منی سر کہ نیشنل بنکءَ کپت گُڑا ہمے وڑیں یک ورناے اناگتءَ اتک ءُ منی دست ے گِپتاں۔ مناں جُست ے کُت ” سر ، تو مناں پجّا کارے؟ من پجا آورت۔ آ منی جدید اسکولءِ ماسٹریءِ وھدے نودربرے ات کہ مرچاں بنکءِ افسرے ات۔
اے دوہیں واقعہاں چہ پد من سماء کُت کہ مہے چاگردءَ انگت اُستادءِ اِزت ءُ شرپ وڈے نا وڈےءَ برجا اِنت۔ بِگندے اِزت ءُ اھترامءِ اے سیادی چو پیشیگیں وڈا نہ اِنت بلے چونایا مہے چاگردءَ نودربر وتی اُستادءَ اِزت دنت۔
من جیڑگءَ اِتاں کہ دُنیاءِ ایندگہ ھند ءُ دمگاں اُستادءِ “اِسٹیٹس” چی اِنت؟ اُدا ہم چو مہے وڈا اُستاد ءُ طالبءِ سیادی ایوک “اخلاقیات”ءِ سیادی اِنت؟
بیست ءُ یکمی کرنءِ ایڈوانسیں چاگرداں اُستاد یک Facilitator ءُ Mentor مِنٹورے زانگ بیت اِنت۔ اُستادءِ پیشہ چو مئے وڑءَ پیغمبرانہ ءُ اُستادءَ پیغمبرءِ درجہ دیگ نہ بیت اِنت پرچا کہ پیغمبر ناں کنگ نہ بیت اِنت۔ اُودا اُستاد یک وانندہ ءُ سرپدہیں انسان ے زانگ بیت اِنت بلے “عقلِ کُل” ناں۔ آھانی وانگجاہاں چو مہے وڈا اُستادءِ ہمک گپ “ھو” کنگ نہ بیت اِنت۔ اُستادءَ جُست بیت اِنت۔ اُستادءَ گوں ڈبیٹ بیت اِنت۔ استادءِ لیکچر ءُ سبک کریٹیکلی چارگ بنت اِنت ءُ اُستاد ہم وتی نودربراں جُست کنگءِ سِکین ءُ دلبڈی دینت۔
راستیں ہبر اِیش اِنت کہ دیمروہی کُتگیں چاگردانی اُستاد گوں تیاریءَ کلاسءَ روت بلے گوں ” اوپن ماہنڈ” ءَ وتی نودربرانی ہمک جُستانی پسوانی دیگءَ تیار اِنت۔ اگاں آ یک جُستےءِ پسوءَ نزانت گُڑا لوگءَ روت۔ پٹ ءُ پول کنت۔ گوگل کنت. کتاب ے وانیت۔ دومی روچءَ وتی طالبءَ سرپدی دیگءِ کوشش کنت۔ اودا ہم طالب وتی اُستادءِ اِزت کن اَنت۔ بلے آہیءَ یک وانندہیں انسانے سرپد بنت۔ پیغمبرے ناں۔۔ ءُ نا کہ طالب وتءَ اُستادءِ ” یورس اوبی ڈینٹلی” نویس اِیت۔
دومی نیمگءَ مہے وانگجاہ ھاسکر اسکولاں اُستادءِ گپ “حرفِ آخر” اِنت۔ مہے کلچرءَ اُستاد رد بیت نہ کنت۔ اِدا اُستادءَ گوں جُست ءُ پُرس ہم جوابی ءُ عیب زانگ بیت اِنت۔ مے گورا نودربرانی ایکسپوژر نہ بیگءِ سببءَ آھانی گوگل، یوٹیوب ءُ کتاب دُرا “اُستادِ محترم”ءِ زات اِنت۔ پمشکا مہے چاگردءَ اُستاد “عقلِ کُل” زانگ بیت اِنت۔
اے گپءِ تہا ہچ شک نیست کہ ہما چاگرداں کہ وتی اُستاد ءُ “انٹلیجنشیاء” ءَ ارزشت داتگ آ مرچی دیمروہیءِ آزمانءَ سر اَنت۔ بلے آ ریاستاں ڈِسکورس، ڈیبیٹ، اختلافِ راے ءُ “فریڈم آف ایکسپریشن”ءِ ھکّءِ ہم اھترام کنگ بوتگ۔ فریڈم آف ایکسپریشن سیاسی، مزہبی، تعلیمی، چاگردی، ساہنسی ءُ غیر ساہنسی ہر وڈیں سرھالانی سرا گپ کنگ ءُ دومیءِ اختلافی گپءِ اھترامءِ نام اِنت دانکہ انسان “راستی”ءَ سر بیت بکنت۔
اُستادءِ ادب ءُ اِزت وتی جاہءَ بلے آہیءِ وانینگءِ سرا سوال چِست کنگ ہم المی اِنت۔ اے ہمے جُستءِ کلچر اِنت ءُ اختلافِ راے ءُ فریڈم آف ایکسپریشنءِ ھکّ اِنت کہ دیمروہی کُتگیں چاگردانی مھلوک ے ایکسرساہز کنت ءُ وتی وانگجاہانی تہا مزنیں دماگ ءُ “یومن کپیٹل” پیداک کنت۔